b'\n_START_ARTICLE_\nJean Eustache\n_START_PARAGRAPH_\nJean Eustache [\xc3\xb8s.ta\xca\x83] (30. marraskuuta 1938 Pessac, Gironde \xe2\x80\x93 3. marraskuuta 1981 Pariisi) oli ranskalainen elokuvaohjaaja. Lyhyen uransa aikana h\xc3\xa4n teki lyhytelokuvien lis\xc3\xa4ksi kaksi pitk\xc3\xa4\xc3\xa4 elokuvaa, joista vuoden 1973 elokuvaa \xc3\x84iti ja huora (La Maman et la putain) pidet\xc3\xa4\xc3\xa4n ranskalaisen uuden aallon j\xc3\xa4lkeisen kauden yhten\xc3\xa4 avainteoksena._NEWLINE_Elokuvantekij\xc3\xa4n\xc3\xa4 itseoppinut Eustache syntyi Pessacissa Bordeaux\xe2\x80\x99n l\xc3\xa4hell\xc3\xa4 ty\xc3\xb6v\xc3\xa4enluokkaiseen perheeseen. H\xc3\xa4nen nuoruudestaan ei tiedet\xc3\xa4 juuri muuta kuin ett\xc3\xa4 h\xc3\xa4n toimi jonkin aikaa rautateill\xc3\xa4. 1950-luvulla Eustache liittyi Cahiers du cin\xc3\xa9ma -elokuvalehden ymp\xc3\xa4rille muodostuneeseen piiriin ja n\xc3\xa4ytteli sivuosaa muun muassa Jean-Luc Godardin elokuvassa Viikonloppu (1967) ja Wim Wendersin elokuvassa Amerikkalainen yst\xc3\xa4v\xc3\xa4 (1977)._NEWLINE_Eustachen p\xc3\xa4\xc3\xa4teos \xc3\x84iti ja huora on puhelias mustavalkoinen triangelidraama Jean-Pierre L\xc3\xa9aud\xe2\x80\x99n esitt\xc3\xa4m\xc3\xa4st\xc3\xa4 ty\xc3\xb6tt\xc3\xb6m\xc3\xa4st\xc3\xa4 nuorukaisesta ajelehtimassa asuinkumppaninsa Marien (Bernadette Lafont) ja puolalaisen sairaanhoitajan Veronikan (Fran\xc3\xa7oise Lebrun) v\xc3\xa4lill\xc3\xa4. Eustachen toinen pitk\xc3\xa4 elokuva Mes petites amoureuses (1974) on tyylilt\xc3\xa4\xc3\xa4n erilainen, vain v\xc3\xa4h\xc3\xa4n dialogia sis\xc3\xa4lt\xc3\xa4v\xc3\xa4 nostalginen koulupojan kasvukuvaus, jonka kuvasi v\xc3\xa4rifilmille maineikas N\xc3\xa9stor Almendros. N\xc3\xa4iden lis\xc3\xa4ksi Eustachen tuotantoon kuuluu tusinan verran lyhytelokuvia._NEWLINE_Eustache teki itsemurhan 42-vuotiaana 1981.'